Ngenani ngunekake mercon iki sajake uwis wiwit jaman kuna-makuna mula, tradhisi kuna sakehing bangsa ing donya iki kang magepokan pancen karo ngusir setan bekasakan lan dhemit kang ana gandheng cenenge karo animisme, nanging bab mau jaman semana durung padha diwuningani dening masyarakat kita iki. Kang dingerteni mung seneng lan bisa gawe kageting liyan. Tumrap kang nyumet kepara mongkogake ati jalaran bisa di arani wong sing kendel jalaran wani ngunekake utawa nyumet mercon kanthi isih dicekeli utawa dibanting. Pancen menawa ora kendel bisa ngatutake driji tenan lan kurang begjane bisa ngatutake nyawa barang.
